iPhone X tette láthatatlanná egy japán srác arcát | 24.hu
valós idejű arcfelismerés
újságíró. 2017. 12. 27. 14:51
A 2017 őszén bemutatott iPhone X egyik legfontosabb funkciója, hogy arcfelismerő megoldással van felvértezve, ami lehetővé teszi, hogy a készüléket magunk elé emelve feloldjuk a biztonsági zárat. Azóta kiderült, hogy még egy tízéves is képes átverni a szoftvert, olykor pedig kínai nők zavarják össze a rendszert, de a legjobb, hogy egy japán fejlesztő a telefon segítségével
olyan alkalmazást készített, ami képes valós időben eltüntetni az arcát.
A Kazuya Noshiro nevű srác videójára a Design Taxi bukkant rá, és a Twitterre feltöltött mindössze 11 másodperces mozgóképen az látható, hogy az iPhone X kamerájával készített felvételen a fejlesztő arca teljesen átlátszó, leszámítva a haját, a szemeit és a száját.
A twitteres bejegyzés szerint az egyelőre név nélküli applikációt a srác a Unity nevű videojátékos fejlesztői platform segítségével alkotta: az alkalmazás fix kameranézetből lefényképezi a hátteret, és ezt használva képes láthatatlanná tenni az arcot a telefonnak korábban megadott adatok lecserélésével.
Hogy a japán fejlesztő által megálmodott app pontosan mi célt szolgál, illetve, hogy mikor fog megjelenni (ha megjelenik egyáltalán), arról egyelőre nincs semmilyen információ, de ettől függetlenül is lenyűgöző, hogy a kreatív elmék mi mindenre képesek az Apple arcfelismerős megoldásának a segítségével.